Analiștii CFA România anticipează o depreciere a leului în următoarele 12 luni, până la 4,9400 lei/euro, în timp ce rata anticipată a inflației pentru orizontul de 12 luni, martie 2021/martie 2020, a înregistrat o valoare medie de 3,67%.

"În ceea ce privește cursul de schimb EUR/RON, 85% dintre participanți anticipează o depreciere a leului în următoarele 12 luni (comparativ cu valoarea actuală). Astfel, valoarea medie a anticipațiilor pentru orizontul de 6 luni este de 4,8626, în timp ce pentru orizontul de 12 luni valoarea medie a cursului anticipat este de 4,9400. Rata anticipată a inflației pentru orizontul de 12 luni (martie 2021/martie 2020) a înregistrat o valoare medie de 3,67%", se arată într-un comunicat al CFA România.

Pe de altă parte, în luna februarie 2020, Indicatorul de Încredere Macroeconomică al Asociației CFA România a scăzut față de luna anterioară cu 15,1 puncte până la valoarea de 48,6 puncte (față de aceeași lună a anului anterior, Indicatorul a crescut cu 14,1 puncte). Această evoluție a fost cauzată, în special, de componenta anticipații a Indicatorului, scrie Agerpres.

Astfel, Indicatorul condițiilor curente a scăzut față de luna anterioară cu 2,4 puncte, până la valoarea de 70,7 puncte (față de aceeași lună a anului anterior, Indicatorul condițiilor curente a crescut cu 23,2 puncte). Indicatorul anticipațiilor a scăzut cu 21,5 puncte până la valoarea de 37,5 puncte (față de aceeași lună a anului anterior, Indicatorul anticipațiilor a crescut cu 9,6 puncte).